**RETNINGSLINJER NÅR BARN ER SYKE**

(Utarbeidet med utgangspunkt i nasjonale retningslinjer og i samarbeid med barnehagens samarbeidsutvalg)

I barnehagen er vi «tett på» hverandre og vi blir derfor eksponert for en del virus og bakterier.

Når barna begynner i barnehagen er de mindre robuste og kan bli lettere smittet. Vi opplever at barna er forskjellige. Noen får «alt», mens andre nesten aldri blir syke. Når de har vært utsatt for smitte, bygger de vanligvis opp et immunforsvar som gjør dem mer motstandsdyktige.

Når barn er syke har de det best hjemme. Siden smittefaren er stor i barnehagen, er det viktig at syke barn/voksne ikke utsetter andre for unødvendig smitte.

Vi har utarbeidet noen retningslinjer som skal være til hjelp for både foresatte og personalet. De er laget med hensyn til barnets beste☺

Som foresatt er du ekspert på ditt eget barn og kan gjøre den rette vurderingen på hjemmeplan. Personalet som ser barnet i gruppe kan hjelpe til med å vurdere om barnet har godt av å være i barnehagen. Hvis man synes det er vanskelig å vurdere om barnet kan gå i barnehagen, kan man ta en telefon og gjøre en vurdering sammen med personalet. Man kan også snakkes sammen i løpet av dagen om hvordan det går med barnet i barnehagen og eventuelt hente barnet tidligere.

**ALLMENNTILSTAND**

Vurdering av barnets allmenntilstand må alltid baseres på de foresattes skjønn. Som hovedregel bør barnet være frisk nok til å kunne delta i normale aktiviteter i barnehagen, og barnet skal være feberfri.

**FEBER**

Barn med feber skal være hjemme. Vi anbefaler at barnet får en feberfri natt før det kommer tilbake i barnehagen. Det er ikke ønskelig at dere gir barnet paracet/febernedsettende for så å komme i barnehagen. Barnet er like fullt syk og feberen vil komme tilbake.

**FORKJØLELSE/LUFTVEISINFEKSJONER**

Dersom barnet er forkjølet med lett hoste og snørr kan det være i barnehagen. Dersom det har kraftig hoste og dårlig allmenntilstand bør barnet holdes hjemme til det er bedre.

Ved ørebetennelse kan barnet være i barnehagen hvis barnet er feberfri og allmenntilstanden er god.

**ØYEKATARR**

Barn med mild til moderat øyekatarr trenger ikke å holdes hjemme. Ved kraftig øyekatarr, med rikelig pussdannelse, vil det vanligvis være behov for legebesøk. Barnets allmenntilstand vil styre behovet for å være hjemme fra barnehagen.

**DIARE/OPPKAST**

Dersom barnet har rennende avføring eller oppkast skal det holdes hjemme. Barnet kan ikke komme i barnehagen før det har gått 48 timer etter at det er symptomfritt (fra siste avføring/oppkast). Det viktigste forebyggende tiltaket er god håndhygiene med hyppig håndvask med såpe og rennende vann. Desinfeksjonsmidler har begrenset effekt mot Norovirus.

**VANNKOPPER/BRENNKOPPER**

Barnet kan komme i barnehagen når blemmene har tørket inn/fått skorpe.

**FJERDE BARNESYKDOM**

Barnet holdes hjemme til det er feberfri og utslett er bleknet

**FEMTE BARNESYKDOM**

Når utslettet kommer er barnet ikke lenger smittsomt og kan gå i barnehagen. Må være feberfri.

**KIKHOSTE**

Barnet holdes hjemme etter legens anbefaling, utgjør stor smittefare.

**SKARLAGENSFEBER**

Barnet må være hjemme i 2 dager etter at behandling er startet.

**HÅND-, FOT OG MUNNSYKDOM**

Mest smittsom i startfasen, altså før blemmene kommer. Det er ikke nødvendig å holde barnet hjemme i perioden med blemmer, så lenge det er feberfri.

**LUS**

Barnet kan komme i barnehagen når behandling er startet. Kuren kan kjøpes uten resept.

**MEDISINERING**

Det må skrives egen avtale om medisinering dersom barnet skal ta medisin i barnehagen. Medisinen må være skrevet ut til barnet.